上年咁啱要出外去唔到,今年一於影埋巡遊加玩水.
未來過,究竟守街頭定街尾好呢?最後決定街中間,風險最低,終於我知道係由左手面出發,失敗呀,原來可以企正路中心影正面.不過已經走唔郁喇.
有冇搞錯呀?想側側地影正面都唔得.大會只係預你食蕉過咗用wide鏡影側面,之前以為好正既位反而變咗乜都影唔到,塞翁失馬....
死火,我得支135mm諗住影正面,依家搞到張張都幾乎爆框,但又唔係好想轉支24-70mm影到亂糟糟.成個隊伍最多動作就係佢喇.亦都慢慢俾你地影個夠.
側側地都好過冇啦,超花背景就冇得避喇,只好開盡光圈化化佢.
影半身等佢再矇啲.
影埋佢之後既隊伍係完全冇辦法影,因為啲人個個走晒出欄杆,跟遊行隊伍溶為一體,亂到七彩,個個鬥wide,影都無謂.諗住等下一隊啦,原來冇架喇,怪唔得只預一個鐘.之後要等一個鐘先開始潑水,但個天已經等唔切開始落雨,我都無謂等早啲走喇.